CELEX: 32010D0486
Language: hu
Date: 2010-09-07 00:00:00
Title: 2010/486/EU: A Tanács határozata ( 2010. szeptember 7. ) Görögországnak a költségvetési felügyelet megerősítésére és elmélyítésére, valamint a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló 2010/320/EU határozat módosításáról

14.9.2010   
            
            
               HU
            
            
               Az Európai Unió Hivatalos Lapja
            
            
               L 241/12
            
         A TANÁCS HATÁROZATA
   (2010. szeptember 7.)
   Görögországnak a költségvetési felügyelet megerősítésére és elmélyítésére, valamint a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló 2010/320/EU határozat módosításáról
   (2010/486/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre (EUMSz.) és különösen annak 126. cikke (9) bekezdésére és 136. cikkére,
   tekintettel az Európai Bizottság ajánlására,
   mivel:
   
               (1)
            
            
               Az EUMSz. 136. cikke (1) bekezdésének a) pontja rendelkezik arról, hogy a költségvetési fegyelem és a költségvetési felügyelet összehangolásának erősítése céljából lehetőség van kifejezetten az azon tagállamokra vonatkozó intézkedések elfogadására, amelyek pénzneme az euro.
            
         
               (2)
            
            
               Az EUMSz. 126. cikke megállapítja, hogy a tagállamoknak kerülniük kell a túlzott költségvetési hiányt és meghatározza az erre vonatkozó, túlzott hiány esetén követendő eljárást. A Stabilitási és Növekedési Paktum, amely korrekciós ága keretében végrehajtja a túlzott hiány esetén követendő eljárást, támogatja azokat a kormányzati intézkedéseket, amelyek a gazdasági helyzet figyelembevétele mellett a költségvetés stabilitásának mihamarabbi visszaállítását célozzák.
            
         
               (3)
            
            
               A Tanács 2009. április 27-én az Európai Közösséget létrehozó szerződés 104. cikkének (6) bekezdésének megfelelően megállapította, hogy Görögországban túlzott hiány áll fenn.
            
         
               (4)
            
            
               2010. május 10-én a Tanács elfogadta a 2010/320/EU határozatot (1) Görögországnak a költségvetési felügyelet megerősítésére és elmélyítésére, valamint a túlzott hiány helyzetének orvoslásához szükségesnek ítélt mértékű, hiánycsökkentésre irányuló intézkedések meghozatalára való felszólításáról (a továbbiakban: a határozat). A határozat a 2014. évet állapítja meg Görögország számára a kötelezettségei teljesítésére végső határidőként. A Tanács a következő pályát határozta meg a hiány csökkentésére: a költségvetési hiány nem haladhatja meg 2010-ben a GDP 8 %-át, 2011-ben a GDP 7,6 %-át, 2012-ben a GDP 6,5 %-át, 2013-ban a GDP 4,9 %-át és 2014-ben a GDP 2,6 %-át.
            
         
               (5)
            
            
               A határozatnak a Tanács általi elfogadásakor rendelkezésre álló előrejelzések a reál-GDP várható csökkenését 2010-ben 4 %-ra, 2011-ben 2,6 %-ra becsülték, majd 2012-ben 1,1 %-os, 2013-ban és 2014-ben 2,1 %-os növekedést jeleztek. A GDP-deflátor mértékét 2010–2014 között 1,2 %-ra, – 0,5 %-ra, 1,0 %-ra, 0,7 %-ra és 1,0 %-ra becsülték. A időközben bekövetkezett gazdasági események tükrében a központi forgatókönyv a reál-GDP kapcsán továbbra is az említett, kiegyensúlyozott lefelé és felfelé mutató kockázatoknak kitett növekedési rátákkal számol, de a deflátor várható értéke lényegesen magasabb, 3,5 %, 1,25 % és 0,5 % lesz a kezdeti, 2010–2012 közötti időszak éveiben.
            
         
               (6)
            
            
               Görögország jó előrehaladást ért el a határozat által előírt intézkedések végrehajtásában. Számos területen az előírásokat már megelőzően hoztak intézkedéseket. Ez különösen a nyugdíjreform, a helyi közigazgatás reformja és a költségvetési bevételek és kiadások havi adatainak közzététele területén történt meg. Ezeken a területeken azonban még mindig további korrekcióra van szükség.
            
         
               (7)
            
            
               2010. augusztus 6-án Görögország jelentést nyújtott be a Tanácsnak és a Bizottságnak a határozat betartása érdekében tett szakpolitikai intézkedésekről. A Bizottság értékelte a jelentést, és arra a következtetésre jutott, hogy Görögország kielégítően teljesíti a határozatban foglaltakat.
            
         
               (8)
            
            
               A fenti megfontolásokra tekintettel helyénvalónak tűnik a határozat több szempontból történő felülvizsgálata, a túlzott hiány megszüntetésére irányuló határidő, valamint a hiány és az államadósságra vonatkozó korrekciós pálya változatlanul hagyásával,
            
         ELFOGADTA EZT A HATÁROZATOT:
   1. cikk
   A 2010/320/EU határozat a következőképpen módosul:
   
               1.
            
            
               A 2. cikk (2) bekezdésének a) pontja helyébe a következő szöveg lép:
               
                           „a)
                        
                        
                           Legalább a GDP 3,2 %-át kitevő költségvetési konszolidációs intézkedéseket épít be a 2011. évi költségvetés-tervezetbe (a 2010-ben végrehajtott intézkedésekből való átvitel figyelembevételével a GDP 4,3 %-a): az állam folyó termelőfelhasználásának csökkentése legalább 300 millió EUR összeggel a 2010. évi szinthez képest (a közigazgatás és a helyi önkormányzatok reformjából származó, e bekezdésben említett megtakarítások mellett); a nyugdíjak indexálásának befagyasztása (a cél 100 millió EUR összegű megtakarítás elérése); a nagy profitot termelő vállalkozásokra kivetett átmeneti válságadó (amely 2011-ben, 2012-ben és 2013-ban legalább 600 millió EUR további bevételt jelent); vélelmezett jövedelemre épülő adózás bevezetése az egyéni vállalkozókra vonatkozóan (amely 2011-ben legalább 400 millió EUR bevételt, majd 2012-ben és 2013-ban is legalább évi 100 millió EUR-t kitevő tovább növekvő bevételeket jelent); a héaalap szélesítése egyes, jelenleg adómentes szolgáltatások bevonásával és az áruk és szolgáltatások 30 %-ának a kedvezményes adósávból a fő adósávba történő áthelyezésével (1 milliárd EUR bevétel); a szén-dioxid-kibocsátás megadóztatása fokozatosan bevezetett környezetvédelmi adóval (2011-ben legalább 300 millió EUR bevétel); a közigazgatási reformra és a helyi önkormányzatok átszervezésére vonatkozó jogszabályok kormány általi végrehajtása (amelynek célja a költségek csökkentése 2011-ben legalább 500 millió EUR összeggel, majd 2012-ben és 2013-ban további 500-500 millió EUR összeggel); a hazai finanszírozású beruházások visszafogása (legalább 500 millió EUR összeggel) elsőbbséget adva az EU strukturális alapjaiból finanszírozott beruházási projekteknek; a földterület-használattal kapcsolatos szabálysértések rendezését célzó kezdeményezések (2011-től 2013-ig legalább 1 500 millió EUR bevétel, amelyből legalább 500 millió EUR 2011-ben várható); a szerencsejátékok engedélyeztetéséből származó bevételek beszedése (legalább 500 millió EUR az engedélyek értékesítéséből és 200 millió EUR a jogdíjakból); az ingatlanadó adóalapjának kiterjesztése az eszközértékek aktualizálásával (legalább 400 millió EUR további bevételt jelent); a természetbeni juttatások fokozottabb megadóztatása, többek között a gépjármű lízingdíjának megadóztatásával (legalább 150 millió EUR); luxuscikkek adójának növelése (legalább 100 millió EUR); engedély nélküli épületekre kivetett különadó (legalább évi 800 millió EUR összegű bevétel); továbbá, a közalkalmazottak számának csökkentése úgy, hogy a nyugdíjazással megüresedő álláshelyeknek csak 20 %-át töltik be (központi kormányzat, helyi önkormányzatok, társadalombiztosítási alapok, közvállalatok, állami ügynökségek és más közintézmények); A Bizottsággal folytatott konzultáció után hasonló mértékű költségvetési megtakarítást eredményező intézkedéseket is figyelembe lehet venni.”
                        
                     
         
               2.
            
            
               A 2. cikk (2) bekezdésének b) pontját el kell hagyni.
            
         
               3.
            
            
               A 2. cikk (2) bekezdésének f) pontja helyébe a következő szöveg lép:
               
                           „f)
                        
                        
                           a központi közigazgatás és a meglévő szociális programok független felülvizsgálatainak megindítása;”.
                        
                     
         
               4.
            
            
               A 2. cikk (2) bekezdése a következő pontokkal egészül ki:
               
                           „j)
                        
                        
                           a közvállalatok átfogó központi nyilvántartásának létrehozása;
                        
                     
                           k)
                        
                        
                           különös intézkedések ütemtervét tartalmazó cselekvési terv készítése egy központi közbeszerzési hatóság létrehozása érdekében;
                        
                     
                           l)
                        
                        
                           a központi költségvetésből a vasúttársaságoknak a közszolgáltatási kötelezettség fejében fizetett hozzájárulásra vonatkozó 50 millió EUR összegű felső határ és azon alapelv bevezetéséről szóló jogszabály a 2011–2013 közötti időszakra vonatkozóan, amely szerint az állam nem nyújt további közvetlen vagy közvetett támogatást a vasúttársaságok számára;
                        
                     
                           m)
                        
                        
                           a görög vasúttársaság üzleti tervének elkészítése. Az üzleti terv határozza meg, hogy 2011-től az üzemi tevékenységeket miként teszik nyereségessé, beleértve az értékcsökkenési költségek fedezését, és a veszteséget termelő vasútvonalak bezárását, a jegyárak emelését, valamint a fizetések és a személyzet létszámának csökkentését; részletes érzékenységvizsgálatot tartalmaz a kollektív szerződések eredményeire vonatkozó különböző forgatókönyvek szerinti munkaerőköltség-következményekre, és információkat tartalmaz a munkaerővel kapcsolatos lehetőségekről, valamint rendelkezik a holdingtársaság szerkezetátalakításáról, beleértve földterületek és egyéb eszközök értékesítését;”.
                        
                     
         
               5.
            
            
               A 2. cikk (2) bekezdése a 2. cikk (3) bekezdésének c) pontjával megegyező n) ponttal egészül ki.
            
         
               6.
            
            
               A 2. cikk (2) bekezdése a következő pontokkal egészül ki:
               
                           „o)
                        
                        
                           a foglalkoztatás védelmére vonatkozó jogszabályok reformja az új munkavállalók próbaidejének egy évre való kiterjesztése, valamint az ideiglenes szerződések és a részmunkaidő fokozottabb igénybevételének megkönnyítése céljából;
                        
                     
                           p)
                        
                        
                           a választott bírósági rendszer szabályozásának reformja, hogy lehetővé váljon a felek számára a választott bírósági eljárás megszakítása, ha nem értenek egyet a választott bíró javaslatával;
                        
                     
                           q)
                        
                        
                           a választott bírósági rendszer reformja annak biztosítása céljából, hogy átlátható és objektív kritériumok alapján működik független választott bírákból álló testületekkel, amelyek kormányzati befolyás nélkül hozzák határozataikat.”
                        
                     
         
               7.
            
            
               A 2. cikk (3) bekezdésének a) pontja helyébe a következő szöveg lép:
               
                           „a)
                        
                        
                           a (2) bekezdés a) pontjában említett intézkedések végleges elfogadása;”.
                        
                     
         
               8.
            
            
               A 2. cikk (3) bekezdésének c) pontja a 2. cikk (2) bekezdésének n) pontja lesz.
            
         
               9.
            
            
               A 2. cikk (3) bekezdésének d), e) és h) pontját el kell hagyni.
            
         
               10.
            
            
               A 2. cikk (3) bekezdése a következő pontokkal egészül ki:
               
                           „m)
                        
                        
                           jogszabály, amely legalább 2014-ig megtiltja a helyi önkormányzatok számára a hiány felhalmozását;
                        
                     
                           n)
                        
                        
                           a nyugdíjkiadásokat érintő hosszú távú, a 2060-ig tartó időszakra vonatkozó időközi előrejelzések közzététele a főbb nyugdíjrendszereket (IKA, beleértve a közalkalmazottak nyugdíjrendszerét és az OGA és OAEE rendszereket is) érintő 2010. júliusi jogalkotási reformban meghatározottak szerint;
                        
                     
                           o)
                        
                        
                           technikai segítség igénybevétele nemzetközi szakértőktől az egészségügyi rendszer és a kórházirányítás eredményességének és hatékonyságának több szempontjával kapcsolatban, a hatékonyság növelése és a felesleges kiadások csökkentése céljából;
                        
                     
                           p)
                        
                        
                           3 EUR mértékű díj kivetése a közkórházak által nyújtott járóbeteg-ellátás igénybevételére.”
                        
                     
         
               11.
            
            
               A 2. cikk (4) bekezdése a következő ponttal egészül ki:
               
                           „b)
                        
                        
                           a nyugdíjkiadásokat érintő hosszú távú, a 2060-ig tartó időszakra vonatkozó átfogó előrejelzések közzététele a jogszabályok 2010. júliusi reformjában meghatározottak szerint. Az előrejelzéseknek a nemzeti pénztárfelügyelet által gyűjtött és elemzett átfogó adatok alapján ki kell terjedniük a kiegészítő nyugdíjrendszerekre is. A Gazdaságpolitikai Bizottsága végzi el az előrejelzések szakértői értékelését és érvényesítését.”
                        
                     
         
               12.
            
            
               A 2. cikk (5) bekezdésének b) pontja helyébe a következő szöveg lép:
               
                           „b)
                        
                        
                           a központi közigazgatás és a szociális programok független funkcionális felülvizsgálatai első szakaszának következtetéseit végrehajtó intézkedések;”.
                        
                     
         
               13.
            
            
               A 2. cikk (5) bekezdése a következő pontokkal egészül ki:
               
                           „d)
                        
                        
                           a nyugdíjrendszer fő paramétereit felülvizsgáló jogszabály, hogy a GDP 2,5 % -ára korlátozza a közszféra nyugdíjkiadásait a 2010–2060 közötti időszakban, amennyiben a (3) bekezdés n) pontjában és a (4) bekezdés b) pontjában említett hosszú távú előrejelzések szerint az állami nyugdíjkiadások várható emelkedése meghaladja ezt az összeget;
                        
                     
                           e)
                        
                        
                           a kiegészítő állami nyugdíjrendszerek működésének felülvizsgálata a kiadások stabilizálása és annak érdekében, hogy e rendszerek költségvetési hatása semleges legyen;
                        
                     
                           f)
                        
                        
                           a nehéz és különösen nehéz szakmák jegyzékének felülvizsgálata annak érdekében, hogy az a munkaerő legfeljebb 10 %-ára terjedjen ki; a nehéz és különösen nehéz szakmák új jegyzéke 2011. július 1-jétől lép hatályba minden jelenlegi és jövőbeni munkavállalóra vonatkozóan;
                        
                     
                           g)
                        
                        
                           a közbeszerzési rendszer reformjának végrehajtása a cselekvési tervben meghatározottak szerint.”
                        
                     
         
               14.
            
            
               A 4. cikk (7) bekezdése a következő ponttal egészül ki:
               
                           „c)
                        
                        
                           a központi közigazgatás és a szociális programok független funkcionális felülvizsgálatai második szakaszának következtetéseit végrehajtó intézkedések.”
                        
                     
         
               15.
            
            
               A 4. cikk (2) bekezdésének g) pontja helyébe a következő szöveg lép:
               
                           „g)
                        
                        
                           a kifizetendő kormányzati kiadások, a késedelmes tételek meghatározásával;”.
                        
                     
         2. cikk
   Ez a határozat az erről szóló értesítés napján lép hatályba.
   3. cikk
   E határozat címzettje a Görög Köztársaság.
   
      Kelt Brüsszelben, 2010. szeptember 7-én.
      
         
            a Tanács részéről
         
         
            az elnök
         
         D. REYNDERS
      
   
   
      (1)  HL L 145., 2010.6.11., 6. o.